text: আন্তর্জাতিক ডেস্কঃ বিশ্বজুড়ে ছড়ানো সব ধরনের 'জল্পনা-কল্পনা' আর 'গুঞ্জন'কে উড়িয়ে দিয়ে প্রকাশ্যে এসেছেন উত্তর কোরিয়ার সর্বাধিনায়ক কিম জং উন। তাকে ঘিরে বিশ্ব সম্প্রদায়ের প্রায় ২০ দিনের 'ঘোর' ভেঙে কিম একটি অনুষ্ঠানে যোগ দিয়েছেন।
  দেশটির রাষ্ট্রীয় সংবাদমাধ্যমে দাবি করা হয়েছে, ১১ এপ্রিলের পর প্রথমবারের মতো জনসম্মুখে এসেছেন তিনি। কেসিএনএ নিউজ এজেন্সি বলছে, শুক্রবার তিনি একটি সার কারখানা পরিদর্শনে গিয়েছিলেন। এসময় তার বোন কিম ইয়ো জংসহ দেশটির ঊর্ধ্বতন কর্মকর্তাগণ উপস্থিত ছিলেন বলেও প্রতিবেদনে দাবি করা হয়।
  কেসিএনএ এর বরাতে প্রতিবেদন প্রকাশ করলেও তথ্যটি এখনও নিশ্চিত হওয়া যায়নি বলে নিজেদের এক প্রতিবেদনে জানায় বিবিসি। উত্তর কোরিয়ার রাষ্ট্রীয় গণমাধ্যম থেকে এমন প্রতিবেদন প্রকাশ করা হলেও সেখানে কোন ছবি বা ভিডিও না থাকায় সন্দেহ রয়েছে এখনও।